Roman Abramovitsj

Roman Arkadjevitsj Abramovitsj (russisk: Рома́н Арка́дьевич Абрамо́вич) (født 24. oktober 1966 i Saratov) er en russisk og israelsk forretningsmann og oljemilliardær, omtalt som en av de russiske oligarkene. I mars 2008 rangerte Forbes ham som den rikeste russeren og den 15. rikeste personen i verden, med en formue på 23,5 milliarder dollar (ca. 165 milliarder kroner).

Han fikk statsborgerskap i Israel i 2018 og i Portugal i 2021. Statsborgerskap i Portugal ble tildelt på grunnlag av en lov som gir etterkommere av sefardiske jøder fordrevet på 1400-1500-tallet mulighet til å oppnå statsborgerskap.

 Eierskap 
Abramovitsj er, ifølge Forbes i 2021, regnet som den 12. rikeste personen i Russland og den 142. rikeste personen i verden. Utenfor Russland er Abramovitsj best kjent som eier av den engelske fotballklubben Chelsea og hans videre engasjement innenfor europeisk fotball. Siden overtakelsen har klubben vunnet 19 store trofeer: Premier League 5 ganger, FA-cupen 5 ganger, ligacupen 3 ganger, Community Shield 2 ganger, Europaligaen 2 ganger og ikke minst Mesterligaen 2 ganger. Dette gjorde Chelsea til den mest suksessrike engelske klubben i tiåret fra 2010 til 2020, målt i trofeer.

Den 26. februar 2022, kun et par dager etter Russlands invasjon av Ukraina, opplyste Abramovitsj at han ville trekke seg ut av klubbens drift. Noen dager senere ble det også kjent at han ønsket å selge londonklubben og donere overskuddet av salget til ofre for krigen i Ukraina.

Abramovitsj eier også en imponerende yachtflåte, hvor den største for øyeblikket er «M/Y Eclipse». I 2003 ble Abramovitsj oppført som «Årets person« av Expert, et russisk forretningsmagasin. Han delte denne tittelen med Mikhail Khodorkovskij. I 2004 kjøpte Abramovitsj to limousiner som ble tilpasset for å være bombe- og skuddsikre. Bilene skal angivelig ha kostet over én million dollar. Abramovitsj eier også en Ferrari FXX, hvorav kun 30 ble bygd.

 Bakgrunn 
Roman Abramovitsj vokste opp foreldreløs nord i Russland under Sovjetunionen.

startet sin multi-milliard-dollar forretningsvirksomhet i løpet av sin militærtjeneste, der han solgte stjålet bensin. Etter en kortere periode i den sovjetiske hæren, giftet Abramovitsj seg med sin første kone, Olga. Han arbeidet først som gateselger og deretter som mekaniker ved en lokal fabrikk.

I 1988, da perestroika virkelig åpnet muligheten for gründere i Sovjetunionen, fikk Abramovitsj mulighet til å legitimere sin virksomhet som tidligere i stor grad hadde vært på kant med loven. Han og Olga grunnla et selskap som laget dukker. Selskapet skal ha blitt en stor suksess nesten umiddelbart. Senere begynte han også å investere i andre virksomheter. Fra 1992 til 1995 grunnla Abramovitsj minst fem selskaper som drev med videresalg, produserte forbruksvarer. Han fungerte som mellommann før han spesialiserte seg på handel av olje og oljeprodukter.

I 1999 ble Abramovitsj valgt inn i den russiske Statsdumaen som representant for en fattig region i det russiske Fjerne østen. Han startet en veldedig organisasjon for å hjelpe folket i regionen, spesielt barn, og i desember 2000 ble han valgt til guvernør i Tsjukotka, da han erstattet Aleksandr Nazarov. Abramovitsj satt som guvernør i Tsjukotka fra 2000 til 2005, da han ble utnevnt til guvernør i en periode til av daværende president Vladimir Putin. Det har blitt anslått at Ambramovitsj brukte over 1,3 milliarder dollar av sine egne penger på regionen, som nå har en av de høyeste fødselsratene i Russland.

I Abramovitsjs periode som guvernør for Tsjukotka, ble levestandarden kraftig forbedret, flere skoler og boliger ble restaurert, og nye investorer ble trukket til regionen. I begynnelsen av juli 2008 ble det annonsert at president Dmitrij Medvedev hadde akseptert Abramovitsjs anmodning om å fratre som guvernør i Tsjukotka, selv om hans ulike veldedige aktiviteter i regionen vil fortsette etter hans avgang som guvernør.

I 2018 ble Abramovitsj israelsk statsborger, ut fra loven om tilbakevending.

 Privatliv 
Abramovitsj har vært gift to ganger. Først til Olga Jurevna Ljsova i desember 1987. Paret skilte seg i 1990. Senere giftet han seg med Irina Vjatsjeslavovna Malandina i oktober 1991, og de skilte seg i 2007. Paret har fem barn.

15. oktober 2006 rapporterte News of the World at Malandina hadde engasjert to britiske skilsmisseadvokater, etter rapporter om at Abramovitsj hadde nært forhold til Daria Zjukova, som da var 25 år gammel. Hun var den tidligere kjæresten til tennisspiller Marat Safin og datter av den prominente russiske oligarken Aleksandr Zjukov. Det ble spekulert på om dette skilsmisseoppgjøret var en av de høyeste noensinne. Paret tok ut endelig skilsmisse i 2007.

4. desember 2009, i Los Angeles, fødte Daria Zjukova sitt første, og Abramovitsjs sjette barn, som fikk navnet Aaron Alexander.

 Referanser 

 Eksterne lenker 



  Offisiell hjemmeside til Chelsea FC

Kategori:Russiske forretningsfolk
Kategori:Chelsea FC
Kategori:Personer fra Saratov
Kategori:personer fra den russisk-ukrainske krig
Kategori:Israelske forretningsfolk